Muleposer med gaver og massevis af folk der flagrede med Dannebrog. Bedømt ud fra den fornemme velkomst, har de norske turister virkelig været savnet i det nordjyske. Mandag aften ankom den første sending til Hirtshals, og afsavnet ser ud til at være gengældt. - Vi har ventet i tre måneder på at komme til Sæby, så nu glæder vi os, siger Dag Thomassen fra Kristiansand, til TV2 Nord. Særligt de tyske og norske turister betyder meget for økonomien for de nordjyder, der beskæftiger sig med turisme. Har I så en masse penge med til Danmark? - Vi har ikke købt nogen ting i Norge, vi køber alt her, og vi lover også at holde én meters afstand, fortæller Dag Thomassen med et glimt i øjet. Forventer stort rykind På den første færge var der 180 biler og 250 nordmænd. Det antal ser ud til at stige, det næste stykke tid. - Vi forventer et kæmpestort rykind. Det vil sandsynligvis gå op ad de kommende dage til 1.000 passagerer og 300-400 biler. I øjeblikket bliver der booket tre til fire gange mere, end der plejer, fortæller Managing Director ved Color Line Danmark, Henrik Renneberg, til TV2 Nord.
Mandag aften ankom den første færge med nordmænd til Hirtshals efter grænseåbningen. En velkomstkomité var stimlet sammen på havnen.